B4-0741, 0771, 0808, 0830, 0839 και 0844/95

Ψήφισμα σχετικά με την κατάσταση στην πρώην Γιουγκοσλαβία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την πρώην Γιουγκοσλαβία,

A. εκφράζοντας την έντονη ανησυχία του για την αδυναμία και απροθυμία όλων των ενδιαφερομένων μερών να επεκταθεί η κατάπαυση του πυρός στις εμπόλεμες ζώνες της πρώην Γιουγκοσλαβίας,

B. σημειώνοντας ότι η έλλειψη συμφωνίας για κατάπαυση του πυρός οδήγησε σε μια νέα κλιμάκωση της σύρραξης σε πολλές περιοχές του εδάφους της πρώην Γιουγκοσλαβίας,

Γ. εκφράζοντας τον αποτροπιασμό του για την αύξηση των επιθέσεων κατά του αστικού πληθυσμού του Σεράγεβο,

Δ. ανησυχώντας για τις πληροφορίες σύμφωνα με τις οποίες μετά το βομβαρδισμό του Σεράγεβου από τους σερβοβόσνιους στις 7 Μαΐου 1995, που είχε ως αποτέλεσμα το θάνατο 10 ατόμων, οι διαταγές του Διοικητή των ΗΕ στην Βοσνία για διενέργεια νατοϊκών αεροπορικών επιδρομών ανακλήθηκαν από το αρχηγείο των ΗΕ στο Ζάγκρεμπ,

Ε. έχοντας υπόψη την έλλειψη προσοχής που έδειξε σε μεγάλο βαθμό ο κόσμος όσον αφορά τη συνεχή παραβίαση των ανθρωπίνων δικαιωμάτων στην Banja Luka, η οποία εντάθηκε ύστερα από τις 4 Μαΐου 1995[semigr ]

ΣΤ. συγκλονισμένο από την επανάληψη των στρατιωτικών επιχειρήσεων στην Κροατία στις οποίες εμπλέκεται και άμαχος πληθυσμός,

Ζ. χαιρετίζει την αποχώρηση των κροατικών στρατευμάτων από τις ουδέτερες περιοχές και, σημειώνοντας ότι μια περαιτέρω κλιμάκωση της σύρραξης στην Κροατία θα θέσει σε κίνδυνο τη μελλοντική συνεργασία μεταξύ της Ευρωπαϊκής Ένωσης και της Δημοκρατίας της Κροατίας,

Η. υπογραμμίζοντας την ανάγκη εκτέλεσης του σχεδίου αποστρατικοποίησης για τις κατεχόμενες ζώνες στην Κροατία, προκειμένου να αποφευχθεί η επέκταση της σύρραξης,

Θ. επισημαίνοντας ότι μία συνολική και ειρηνική επίλυση της σύγκρουσης στην πρώην Γιουγκοσλαβία, μπορεί να επιτευχθεί μόνο μέσω διαπραγματεύσεων με βάση τις αποφάσεις του Συμβουλίου Ασφαλείας των Ηνωμένων Εθνών και τις προτάσεις της Ομάδας Επαφής για την πρώην Γιουγκοσλαβία,

Ι. τιμώντας τις προσπάθειες των δυνάμεων των Ηνωμένων Εθνών στην πρώην Γιουγκοσλαβία για τις ειρηνευτικές τους προσπάθειες, παρά την αδυναμία της εντολής τους, αναγνωρίζοντας δε ότι πολλές χιλιάδες ζωών έχουν σωθεί λόγω της παρουσίας των δυνάμεων των ΗΕ και ότι εξακολουθούν να καταβάλλουν μεγάλες προσπάθειες για να περιφρουρήσουν όσους ανακουφίζουν τα εκατομμύρια των προσφύγων και των εκτοπισμένων,

ΙΑ. χαιρετίζοντας με ικανοποίηση την πρόσφατα εκδηλωθείσα αποφασιστικότητα που επέδειξε το Διεθνές Δικαστήριο που διενεργεί ανακρίσεις για τα Εγκλήματα κατά της Ανθρωπότητας στην πρώην Γιουγκοσλαβία που ερευνά ακόμη και για τα ποινικά μητρώα ατόμων που κατέχουν υψηλές πολιτικές θέσεις και που είναι ύποπτοι τέλεσης τέτοιου είδους εγκλημάτων,

ΙΒ. εφιστώντας την προσοχή στη δήλωση του Γενικού Γραμματέα του Οργανισμού των Ηνωμένων Εθνών της 16ης Μαΐου 1995 και την ανάγκη ανανέωσης της εντολής όσον αφορά τις δυνάμεις των ΗΕ στην πρώην Γιουγκοσλαβία,

1. καταδικάζει απερίφραστα την επανακλιμάκωση των συγκρούσεων στην πρώην Γιουγκοσλαβία και καταδικάζει όλες τις επιθέσεις κατά του άμαχου πληθυσμού απ' οπουδήποτε κι αν προέρχονται[semigr ]

2. καλεί όλα τα εμπλεκόμενα στη σύγκρουση μέρη να καταβάλουν προσπάθειες για μη επίλυση της σύρραξης δια των ενόπλων δυνάμεων, αλλά να επαναλάβουν τις διαπραγματεύσεις για μία σύνολη και ειρηνική λύση με την αποδοχή των αποφάσεων του Συμβουλίου Ασφαλείας των Η.Ε. και της Ομάδας Επαφής για την πρώην Γιουγκοσλαβία[semigr ]

3. υπενθυμίζει ότι η παρουσία των δυνάμεων του ΟΗΕ τα τελευταία 4 χρόνια επέτρεψε την αποφύγη ενός γενικευμένου πολέμου, και τονίζει ότι επήλθε η στιγμή για ενίσχυση της εντολής, των μέσων και της εξουσίας των δυνάμεων του ΟΗΕ, αποσαφήνιση των καθηκόντων της αποστολής τους, ως σημείο σθεναρής εμπλοκής εκ μέρους της διεθνούς κοινότητας για την εξεύρεση πολιτικής λύσης αποδεκτής από όλα τα εμπόλεμα μέρη[semigr ]

4. τονίζει ότι μια στενότερη συνεργασία μεταξύ της Ευρωπαϊκής Ένωσης και των δημοκρατιών της πρώην Γιουγκοσλαβίας είναι δυνατή μόνον εφόσον αυτές οι δημοκρατίες είναι διατεθειμένες να υλοποιήσουν τις αποφάσεις του Συμβουλίου Ασφαλείας των Η.Ε. και δείξουν την προθυμία τους να εξεύρουν ειρηνική επίλυση της σύγκρουσης[semigr ]

5. επαναβεβαιώνει την αποφασιστική δέσμευσή του για σεβασμό των ανθρωπίνων δικαιωμάτων και των δικαιωμάτων των μειονοτήτων και τη διατήρηση μιας πολυεθνικής κοινωνίας στο έδαφος της πρώην Γιουγκοσλαβίας,

6. καλεί την Επιτροπή και το Συμβούλιο να αποστείλουν παρατηρητές στην Banja Luka, προκειμένου να αποφευχθεί η συνέχιση των φρικαλεοτήτων εθνοτικής εκκάθαρισης στην εν λόγω περιοχή[semigr ]

7. παροτρύνει το Διεθνές Δικαστήριο για Εγκλήματα κατά της Ανθρωπότητας στην τέως Γιουγκοσλαβία να συνεχίσει το έργο του χωρίς να επιτρέψει την προσβολή των προσπαθειών της δικαιοσύνης και καλεί το Συμβούλιο, την Επιτροπή και τα κράτη μέλη να υποστηρίξουν την ενέργεια αυτή με κάθε μέσο[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Συμβούλιο Ασφαλείας των Ηνωμένων Εθνών, τα μέλη της Ομάδας Επαφής και την κυβέρνηση της Κροατίας.